Nafarroako Parlamentuko Mahaiak, 2021eko otsailaren 8an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Patricia Fanlo Mateo andreak aurkezturiko mozioa, zeinaren bidez Nafarroako Gobernua premiatzen baita paziente diabetikoen osasun arreta hobetu dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko otsailaren 8an

Lehendakaria: Unai Hualde Iglesias

MOZIOAREN TESTUA

Nafarroako Alderdi Sozialista talde parlamentarioari atxikitako Patricia Fanlo Mateo andreak, Legebiltzarreko Erregelamenduan ezarritakoaren babesean, honako mozio hau aurkezten du, Osasun Batzordean eztabaidatzeko. Mozioaren bidez, Osasun Departamentua premiatzen da paziente diabetikoen osasun arreta hobetu dezan.

COVID-19ak eragindako pandemia-egoera honetan, diabetesa duten pazienteek talde zaurgarriagoa osatzen dute, infekzio-prozesuaren eragin zuzenagatik ez ezik, pandemia-garai hauetan diabetesa dutenek gaixotasunarekin era egokian moldatzeko dauzkaten zailtasunengatik ere.

Egungo pandemia-egoerak ahalbidetu dezake diabetesa duten pertsonen kontrolak okerrera egitea, osasun sistemara sartzeko zailtasunengatik, jarduera fisikoaren faltagatik eta konfinamenduari loturiko estresa areagotzeagatik.

Horregatik guztiagatik, sozialisten talde parlamentarioak honako erabaki proposamen hau aurkezten du:

Nafarroako Parlamentuak Osasun Departamentua premiatzen du:

1. Diabeteserako diziplina anitzeko unitate funtzional bat sor dezan Nafarroako Ospitalegunean.

2. Nafarroako Osasun Sisteman hezkuntza diabetologiko egokia eman diezaien 1 eta 2 motako diabetesa duten pazienteei.

3. Kalitatezko material suntsikorra ziurta dezan paziente diabetikoentzat eta glukosa-sentsoreak sar ditzan 1 eta 2 motako diabetikoen prestazioen artean.

4. Oinarrizko Osasun Laguntzako profesionalak diabeteserako teknologia berrietan eta tratamenduetan trebatu ditzan, hala nola intsulinaz hornitzeko gailuak eta glukosa-sentsoreak.

Iruñean, 2021eko urtarrilaren 31n

Foru parlamentaria: Patricia Fanlo Mateo